text: Гісторык з Бабруйску прэзентуе сваю кнігу
  Кнігу гісторыка Ігара Мельнікава "Мяжа ля Заслаўя 1921-1941 гг." прэзентуюць у Бабруйску 23 кастрычніка.
  "Гісторыя былой савецка-польскай мяжы, якая на працягу дваццаці гадоў падзяляла Беларусь, нажаль, мала вывучалася ў айчыннай гістарыяграфіі. Між тым гэты гістарычны сюжэт заслугоўвае вялікай увагі з боку сучасных беларусаў. Мяжа паміж Другой Рэччу Паспалітай і БССР была, па сваёй сутнасці, мяжой паміж цывілізацыямі. Беларусы на Усходзе і Захадзе краіны жылі па іншых законах, правілах традыцыях і звычаях. Мяжа ўплывала на жыццё тысяч нашых суайчыннікаў па той і гэты яе бок", - адзначае аўтар кнігі. У межваеннае дваццацігоддзе Заслаўе выконвала тую ж функцыю, што Брэст сёння. У горадзе Ізяслава размяшчалася інфраструктура 15-га атрада памежных войскаў НКУС БССР. Жыхары населеных пунктаў, якія знаходзіліся побач, як маглі, карысталіся з жыцця на "мяжы цывілізацый". З пачатку 1930-х гадоў ля мястэчка пачынае будавацца Мінскі ўмацаваны раён Чырвонай Арміі. Дарэчы, асобны раздзел кнігі прысвечаны гісторыі аднаго з батальённых раёнаў МіУРа. Падзеі уз'яднання Заходняй Беларусі і БССР у верасні 1939 года таксама наклалі свой адбітак на заслаўскае памежжа. Пра гэта, а таксама пра мужную абарону старажытнага горада ў чэрвені 1941 года, у якой, акрамя чырвонаармейцаў прымалі ўдзел і савецкія памежнікі расказваецца ў новай працы Ігара Мельнікава.
  Прэзентацыя кнігі кандыдата гістарычных навук Ігара Мельнікава "Мяжа ля Заслаўя 1921-1941 гг." адбудзецца 23 кастрычніка на курсах "Мова Нанова". Адрас: вул. Савецкая 97-2 гатэль "Бабруйск". Пачатак 18.00. Уваход вольны.